Efter kommunalvalget i 2005 opstod der problemer i den kommende Ikast-Brande Kommune. Brandes tidligere borgmester, Preben Christensen, havde fået ca. 5000 personlige stemmer, mens Carsten Kissmeyer, Ikasts tidligere borgmester, kun havde fået ca. 1500 personlige stemmer. Alligevel endte Carsten Kissmeyer med at få borgmesterposten, idet han havde den politiske opbakning, det krævede.  I dagene efter valget af Carsten Kissmeyer troppede ca. 1500 vrede borgere fra Brande op på rådhuset i Ikast, hvor de krævede at Preben Christensen blev borgmester. Demonstrationen virkede dog ikke, men Preben Christensen endte alligevel med at blive viceborgmester og formand for erhvervskontaktudvalget. Dermed fik Preben Christensen og Fælleslisten en lille sejr, som de kunne tage med tilbage til Brande.